钦定古今图书集成/明伦汇编/氏族典/第428卷 > 赵肃
## 钦定古今图书集成/明伦汇编/氏族典/第428卷 > 赵肃

按《周书赵肃传》：“肃字庆雍，河南洛阳人也。世居河西。
曾祖武，始归于魏。祖兴，中书博士。父申侯，后军府主
簿。肃早有操行，知名于时。魏正光五年，郦元为河南
尹，辟肃为主簿。永安初，授廷尉。天平二年，转监后，以
母忧去职。起为廷尉正，迁左将军。东魏天平初，除新
安郡守，秩满还洛。大统三年，独孤信东讨，肃率宗人”
为乡导。授司州治中，转别驾，监督粮储，军用不匮。九
年，行华山郡事。十三年，除廷尉少卿，封清河县子。十
六年，除廷尉卿。肃久在理官，执心平允，廉慎自居，不
营产业。十七年，进位车骑大将军、仪同三司、散骑常
侍，赐姓乙弗氏。感心疾去职，卒于家。子正礼，齐王宪
府属、大都督、新安郡守。